Source: http://www.amnesty.hu/news/1580/szlovakia-tovabbra-sincs-igazsagszolgaltatas-a-2009-ben-rendorsegen-bantalmazott-roma-fiuk-ugyeben
Timestamp: 2017-11-20 09:45:08
Document Index: 26048465

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Szlovákia: Továbbra sincs igazságszolgáltatás a 2009-ben rendőrségen bántalmazott roma fiúk ügyében
Az Amnesty International sajnálattal veszi tudomásul a szlovák büntető igazságszolgáltatás kudarcát, hogy igazságot szolgáltasson annak a hat roma fiúnak, akiket 2009-ben brutálisan bántalmaztak egy rendőrállomáson.
Egy öt évig tartó bírósági eljárás után, 2015. február 27-én a Kassai Járásbíróság felmentette mind a tíz jelenlegi és egykori rendőrtisztet, akik ellen azért indítottak eljárást, mert hat roma fiút bántalmaztak 2009 márciusában a kassai rendőrőrsön. Az ügy 2009 áprilisában vált ismertté, amikor az eseményekről készült videofelvétel kiszivárgott.
Az Amnesty International örömmel fogadja az ügyész fellebbezését a bíróság határozata ellen.
A szlovák kormánynak biztosítania kell a rendőrség teljes együttműködését, illetve azt, hogy az ügyésznek lehetősége legyen teljesen végigvinni az ügyet.
Az Amnesty International és más nemzeti és nemzetközi emberi jogi szervezetek kutatásai szerint a romák gyakran esnek áldozatul intézményi diszkriminációnak Szlovákiában, sokszor bántalmazzák őket, és gyaran részesülnek kegyetlen, embertelen bánásmódban a rendőrség által is.
Az ügyben érintett hat roma fiút – az eset idején 11 és 15 év közöttiek – rendőrtisztek bántalmazták 2009. március 21-én. Miután letartóztatták őket annak gyanújával, hogy kiraboltak és megsebesítettek egy idős nőt egy bevásárlóközpontban, a fiúkat a dél-kassai rendőrőrsre vitték. A médiába kiszivárgott, és az Amnesty International által is megvizsgált videofelvétel, valamint az áldozatokat képviselő civil szervezet, a Polgári és Emberi Jogok Központja (Poradòa pre obèiannske a l’udské práva) szerint a roma fiúknak – testi fenyítéstől való fenyegetettség és fizikai bántalmazás mellett – megparancsolták, hogy üssék meg egymást és csókolózzanak, végül pedig meztelenre kellett vetkőzniük több rendőrtiszt szeme láttára, akik eközben fotókat készítettek róluk. A rendőrök emellett töltött fegyverekkel és felhergelt rendőrkutyákkal tartották rettegésben őket. Néhány cselekményt mobiltelefonnal felvettek. A felvételen hallható az is, ahogy a fiúkkal kiabáltak, és faji alapon gyalázták őket.
A média szerint a Kassai Járásbíróság a felmentő ítéletben úgy határozott, hogy „nincs elegendő [bizonyíték] ahhoz, hogy a vádlottak bűnösnek nyilváníthatóak legyenek, sőt, az sem bizonyítható kétségbe vonhatatlanul, hogy a történtek az ügyész állításának megfelelően mentek végbe”. A bíróság érvelése szerint az ügyész nem tudta bebizonyítani, hogy az állítások megfelelnek a valóságnak, rámutatva ezzel bizonyos látszólagos ellentmondásokra a roma áldozatok és gyámjaik vallomásaiban. A bíróság nem fogadta el bizonyítékként a videofelvételt, mondván: a felvétel eredete nem lett tisztázva, és annak készítője sem lett azonosítva. A bíróság emellett kijelentette, hogy a videó képei nem elég egyértelműek, és nem egy összefüggő felvételből áll.
2009 nyarán a Szlovák Köztársaság Belügyminisztériumának Ellenőrzési és Felügyeleti Osztálya nyomozásba kezdett. Ennek eredményei alapján 2010 tavaszán a legfőbb ügyész vádat emelt tíz rendőrtiszt ellen, többek között faji alapon elkövetett hivatali hatalommal való visszaélésért, néhányukat emellett bántalmazással is megvádolták. A nyomozás alatt a rendőrtisztek végig tagadták bűnösségüket, és visszautasították, hogy tanúvallomást tegyenek.
A bírósági eljárás közel öt évig tartott. Az eljárásban való késlekedést a bíróság az egyik vádlott elhúzódó betegeskedésével indokolta, valamint azzal, hogy a bizottságban az egyik bíró leváltásra került.
Az Amnesty International továbbra is aggodalmát fejezi ki amiatt, hogy az áldozatok majdnem hat évvel a bántalmazásuk után sem részesültek jogorvoslatban az elszenvedett sérelmeikért.
Az Amnesty International úgy véli, hogy a roma fiúk rendőrség általi bántalmazása Szlovákia nemzetközi emberi jogi kötelezettségeinek egyértelmű megsértése. Ezek tiltanak mindenféle kegyetlen, embertelen és megalázó bánásmódot vagy olyan büntetést, amelyhez hasonlót a videóban lehet látni – ideértve az Emberi Jogok Európai Egyezményét; A Polgári és Politikai Jogok Nemzetközi Egyezségokmányát; A kínzás és más kegyetlen vagy megalázó büntetések elleni nemzetközi egyezményét, és a Gyermekek jogairól szóló egyezményt. A szlovák büntetőjog bűncselekménynek tartja a kínzást és más embertelen, kegyetlen bánásmódot és a hatalommal való visszaélést, valamint külön büntetéseket szab ki az olyan bűncselekményekre, amelyeket nemzeti, etnikai és faji gyűlölet motivált.
Az Amnesty International arra kéri a szlovák igazságszolgáltatást, hogy biztosítsák a hat roma fiú számára az igazságosságot és a jogorvoslatot.